पति की मौत के बाद भीख मांगना मंजूर नहीं था, औजार उठाए और काम में जुट गईं
ये तस्वीर है खुद्दारी की
ग्वालियर| ये हैं 58 वर्ष की रामवती। गुड़ागुड़ी का नाका पर रहती हैं। महिलाएं चप्पल-जूते जोड़ने का काम करती कहीं नहीं दिखाई देतीं पर इनकी बात जरा हटकर है। रामवती चप्पल-जूते जोड़ने का काम पिछले 7 साल से कर रही हैं। दरअसल, रामवती के पति जवाहर मोची का काम करते थे। 5 बेटियां हैं जिनकी शादी हो चुकी है। दो बेटे हैं वे अपने परिवार के साथ रहते हैं। पति की 7 साल पहले दमे की बीमारी के कारण मौत हो गई, हालात बेहद खराब हो गए। रामवती ने तय किया- चाहे कुछ हो जाए भीख नहीं मांगूंगी। एक दिन सोचा पति के जो औजार घर पर रखे हैं उन्हें ही जीवन का सहारा बना लिया जाए। फिर क्या था सड़क किनारे दुकान खोल कर बैठ गईं। पति को काम करते देखकर काफी कुछ सीख चुकी थीं इसलिए पहले कील से चप्पल जोड़ने का काम किया। धीरे-धीरे सिलने में भी दक्षता प्राप्त कर ली। रामवती कहती हैं- भगवान ने हाथ-पैर दिए हैं इसलिए इन औजारों को हथियार बनाकर काम में जुट गई।
hin_Deva hin_Deva hin_Deva